Рак вузкапальцы

Вузкапальцы рак (Astacus leptodyctylus) — від дзесяціногіх ракападобных.

 Апісанне 
Даўжыня да 30 см, маса да 150 г. Ад шыракапальцага рака адрозніваецца больш вузкім целам і будовай клюшняў. Цела складаецца з нерасчлянёных галавагрудзей (з 5 парамі хадзільных ног) і падзеленага на 6 сегментаў брушка (з 5 парамі плавальных ножак), укрыта хіцінавым панцырам. Вочы фасетачныя.

 Пашырэнне 
злева|міні|Паштовая марка Беларусі
Пашыраны ва ўмераных паясах зямнога шара, у тым ліку ў рэках Понта-Каспійскага басейна, Карэліі. На Беларусі трапляецца ў прыбярэжнай палосе рэк і азёр з глеістым дном, найбольш шматлікі ў Віцебскай вобласці. Праз Беларусь, Літву, Польшчу праходзіць мяжа стыкавання арэалаў шыракапальцага і вузкапальцага ракаў.

 Асаблівасці біялогіі 
Актыўны днём і ўночы. Зімуе ў глыбокіх мясцінах у натуральных сховішчах. Адчувальны да забруджвання вады. Корміцца пераважна воднай расліннасцю і жывёльным кормам (у тым ліку трупамі).

Ад шыракапальцага рака адрозніваецца большай рухомасцю, вынослівасцю і пладавітасцю, трапляецца часцей, паступова яго выцясняе.

Полавая спеласць у 3—4 гады пры даўжыні 10,5—11,5 см. Плоднасць да 300 ікрынак. Малькі вылупліваюцца ў пачатку лета. Пры росце рак некалькі разоў ліняе. Жыве 10—12 гадоў.

 Промысел 
Ядомы. Аб’ект промыслу.

 Літаратура 


Катэгорыя:Дзесяціногія ракападобныя
Катэгорыя:Жывёлы, апісаныя ў 1823 годзе
Катэгорыя:Жывёлы на марках